P6_TC1-COD(2004)0098

Euroopan parlamentin kanta, vahvistettu ensimmäisessä käsittelyssä 23. helmikuuta 2005, Euroopan parlamentin ja neuvoston direktiivin 2005/.../EY antamiseksi jäsenvaltioiden myöntämien merenkulkijoiden pätevyyskirjojen tunnustamisesta ja direktiivin 2001/25/EY muuttamisesta

EUROOPAN PARLAMENTTI JA EUROOPAN UNIONIN NEUVOSTO, jotka

ottavat huomioon Euroopan yhteisön perustamissopimuksen ja erityisesti sen 80 artiklan 2 kohdan,

ottavat huomioon komission ehdotuksen,

ottavat huomioon Euroopan talous- ja sosiaalikomitean lausunnon [1],

ottavat huomioon alueiden komitean lausunnon [2],

noudattavat perustamissopimuksen 251 artiklassa määrättyä menettelyä [3],

sekä katsovat seuraavaa:

(1) Yhteisön merenkulun julkisuuskuvan parantamisesta ja nuorten kiinnostuksen herättämisestä merenkulkualan ammatteihin 5 päivänä kesäkuuta 2003 antamissaan päätelmissä neuvosto tähdentää olevan tarpeen edistää merenkulkijoiden ammatillista liikkuvuutta Euroopan unionissa siten, että painopiste on merenkulkijoiden ammattitaitoa osoittavia todistuksia koskevissa erityisissä tunnustamismenettelyissä ja että samalla varmistetaan kansainvälisen merenkulkijoiden koulutusta, pätevyyskirjoja ja vahdinpitoa koskevan vuoden 1978 yleissopimuksen (jäljempänä "STCW-yleissopimus"), sellaisena kuin se on ajantasaistettuna, vaatimusten täydellinen noudattaminen.

(2) Meriliikenne on luonteeltaan hyvin kansainvälinen ala, joka kehittyy nopeasti ja voimakkaasti. Ottaen huomioon, että yhteisön merenkulkijoista on yhä suurempi pula, henkilöstön kysynnän ja tarjonnan tasapainoa voidaan ylläpitää tehokkaammin yhteisön tasolla kuin kansallisella tasolla. Sen vuoksi on olennaista, että yhteistä liikennepolitiikkaa laajennetaan meriliikenteen alalla merenkulkijoiden liikkuvuuden helpottamiseksi yhteisössä.

(3) Merenkulkijoiden pätevyyden osalta yhteisö on vahvistanut merenkulkualan koulutusta, harjoittelua ja pätevyyskirjojen myöntämistä koskevat vähimmäisvaatimukset merenkulkijoiden vähimmäiskoulutuksesta 4 päivänä huhtikuuta 2001 annetulla Euroopan parlamentin ja neuvoston direktiivillä 2001/25/EY [4]. Tällä direktiivillä sisällytetään STCW-yleissopimuksessa vahvistetut koulutusta, pätevyyskirjoja ja vahdinpitoa koskevat kansainväliset vaatimukset yhteisön lainsäädäntöön.

(4) Direktiivin 2001/25/EY mukaan merenkulkijoilla on oltava jäsenvaltion toimivaltaisen viranomaisen kyseisen direktiivin mukaisesti myöntämä ja merkinnöin varustama pätevyyskirja, joka oikeuttaa sen laillisen haltijan palvelemaan aluksella siinä toimessa ja suorittamaan niitä tehtäviä, jotka kuuluvat pätevyyskirjassa määriteltyyn vastuualueeseen.

(5) Direktiivin 2001/25/EY 18 artiklan 1 ja 2 kohdan mukaan jäsenvaltioiden välinen sellaisille merenkulkijoille myönnettävien pätevyyskirjojen tunnustaminen, jotka ovat tai eivät ole jäsenvaltioiden kansalaisia, perustuu direktiiveihin 89/48/ETY [5] ja 92/51/ETY [6], joilla perustetaan ensimmäinen ja toinen ammatillisen koulutuksen tunnustamista koskeva yleinen järjestelmä. Näissä direktiiveissä ei säädetä merenkulkijoiden muodollisen kelpoisuuden tunnustamisesta ilman eri toimenpidettä, koska merenkulkijoihin voidaan soveltaa korvaavia toimenpiteitä.

(6) Jokaisen jäsenvaltion olisi tunnustettava kaikki toisen jäsenvaltion direktiivin 2001/25/EY mukaisesti myöntämät pätevyyskirjat ja muut muodollista kelpoisuutta osoittavat todisteet. Sen vuoksi jokaisen jäsenvaltion olisi annettava merenkulkijalle, joka on hankkinut tämän direktiivin vaatimusten mukaisen pätevyyskirjansa toisessa jäsenvaltiossa, lupa ryhtyä harjoittamaan merenkulkualan ammattia, johon hänellä on pätevyys, tai toimia kyseisen ammatin harjoittajana, ilman muita kuin kyseisen jäsenvaltion omille kansalaisille asetettuja ehtoja.

(7) Koska tämän direktiivin tarkoituksena on helpottaa pätevyyskirjojen vastavuoroista tunnustamista, siinä ei säädetä työhön pääsyä koskevista ehdoista.

(8) STCW-yleissopimuksessa määritellään merenkulkijoiden kielitaitoa koskevat vaatimukset. Nämä vaatimukset olisi sisällytettävä yhteisön lainsäädäntöön, jotta varmistettaisiin tehokas viestintä aluksilla ja helpotettaisiin merenkulkijoiden vapaata liikkuvuutta yhteisössä.

(9) Petoksella hankittujen pätevyyskirjojen leviäminen on nykyään vakava uhka meriturvallisuudelle ja meriympäristön suojelulle. Vilpillisten pätevyyskirjojen haltijat eivät useimmissa tapauksissa täytä pätevyyskirjoja koskevia STCW-yleissopimuksen vähimmäisvaatimuksia. Tällaiset merenkulkijat voivat helposti joutua merionnettomuuksiin.

(10) Sen vuoksi jäsenvaltioiden olisi toteutettava ja pantava täytäntöön erityisiä toimenpiteitä, joilla ehkäistään pätevyyskirjoihin liittyvät petolliset menettelytavat ja määrätään niistä seuraamuksia, sekä jatkettava ponnistelujaan Kansainvälisessä merenkulkujärjestössä, niin että saadaan aikaan tiukkoja ja täytäntöönpanokelpoisia sopimuksia tällaisten käytäntöjen maailmanlaajuisesta torjunnasta. Meriturvallisuutta ja alusten aiheuttaman pilaantumisen ehkäisemistä käsittelevä COSS-komitea on tässä suhteessa asianmukainen foorumi tietojen, kokemusten ja parhaiden käytäntöjen vaihdolle.

(11) Asetuksella (EY) N:o 1406/2002 [7] perustettiin Euroopan meriturvallisuusvirasto (jäljempänä "virasto") varmistamaan meriturvallisuuden ja alusten aiheuttaman pilaantumisen ehkäisyn korkea, yhdenmukainen ja tehokas taso. Yksi virastolle annetuista tehtävistä on avustaa komissiota tälle alusten miehistön koulutusta, pätevyyskirjoja ja vahdinpitoa koskevan yhteisön lainsäädännön nojalla kuuluvien tehtävien hoitamisessa.

(12) Sen vuoksi viraston olisi avustettava komissiota sen valvoessa, että jäsenvaltiot noudattavat tässä direktiivissä ja direktiivissä 2001/25/EY vahvistettuja vaatimuksia.

(13) Jäsenvaltioiden välisen merenkulkijoiden pätevyyskirjojen vastavuoroisen tunnustamisen siitä riippumatta, ovatko he tai eivät jäsenvaltioiden kansalaisia, ei tulisi perustua enää direktiivien 89/48/ETY ja 92/51/ETY säännöksiin, vaan sitä olisi säänneltävä tämän direktiivin säännöksillä.

(14) Neuvoston olisi paremmasta lainsäädännöstä tehdyn toimielinten välisen sopimuksen [8] 34 kohdan mukaisesti kannustettava jäsenvaltioita laatimaan itseään varten ja yhteisön edun vuoksi omia taulukoitaan, joista ilmenee mahdollisuuksien mukaan tämän direktiivin ja kansallisen lainsäädännön osaksi saattamista koskevien toimenpiteiden välinen vastaavuus, ja julkaisemaan ne.

(15) Sen vuoksi olisi muutettava direktiiviä 2001/25/EY,

OVAT ANTANEET TÄMÄN DIREKTIIVIN:

1 artikla

Soveltamisala

Tätä direktiiviä sovelletaan merenkulkijoihin, jotka ovat:

a) jäsenvaltion kansalaisia

b) muita henkilöitä, jotka eivät ole jäsenvaltion kansalaisia ja joilla on jäsenvaltion myöntämä pätevyyskirja.

2 artikla

Määritelmät

Tässä direktiivissä tarkoitetaan:

a) "merenkulkijalla" henkilöä, joka on koulutettu ja jolla on jäsenvaltion myöntämä pätevyyskirja ainakin direktiivin 2001/25/EY liitteessä I esitettyjen vaatimusten mukaisesti;

b) "pätevyyskirjalla" direktiivin 2001/25/EY 4 artiklassa määriteltyä voimassa olevaa asiakirjaa;

c) "asianmukaisella pätevyyskirjalla" direktiivin 2001/25/EY 1 artiklan 27 alakohdassa määriteltyä pätevyyskirjaa;

d) "kelpoisuustodistuksella" direktiivin 2001/25/EY 5 artiklan 2 ja 6 kohdan mukaista jäsenvaltion toimivaltaisen viranomaisen myöntämää voimassa olevaa asiakirjaa;

e) "tunnustamisella" vastaanottavan jäsenvaltion toimivaltaisten viranomaisten hyväksyntää toisen jäsenvaltion myöntämälle pätevyyskirjalle tai asianmukaiselle pätevyyskirjalle;

f) "vastaanottavalla jäsenvaltiolla" jäsenvaltiota, jossa merenkulkija hakee asianmukaisen pätevyyskirjansa tai asianmukaisten pätevyyskirjojensa tai muun todistuksensa taikka muiden todistustensa tunnustamista;

g) "STCW-yleissopimuksella" kansainvälistä merenkulkijoiden koulutusta, pätevyyskirjoja ja vahdinpitoa koskevaa vuoden 1978 yleissopimusta, sellaisena kuin se on ajantasaistettuna;

h) "STCW-koodilla" merenkulkijoiden koulutusta, pätevyyskirjoja ja vahdinpitoa koskevaa, STCW-yleissopimuksen sopimuspuolten vuonna 1995 pidetyn konferenssin päätöslauselmalla 2 hyväksyttyä säännöstöä, sellaisena kuin se on ajantasaistettuna;

i) "virastolla" asetuksella (EY) N:o 1406/2002 perustettua Euroopan meriturvallisuusvirastoa.

3 artikla

Pätevyyskirjojen tunnustaminen

1. Jokaisen jäsenvaltion on tunnustettava asianmukaiset pätevyyskirjat tai muut pätevyyskirjat, jotka toinen jäsenvaltio on myöntänyt direktiivissä 2001/25/EY vahvistettujen vaatimusten mukaisesti.

2. Asianmukaisten pätevyyskirjojen tunnustaminen on rajoitettava koskemaan siinä toimessa, niissä tehtävissä ja niillä vastuualueilla toimimista, jotka on vahvistettu siinä, ja tunnustamisen yhteydessä on annettava kelpoisuustodistus todisteena tällaisesta tunnustamisesta.

3. Jäsenvaltioiden on taattava oikeus valittaa kansallisen lainsäädännön ja kansallisten menettelyjen mukaisesti siitä, jos voimassaolevaa pätevyyskirjaa ei tunnusteta, ja siitä, jos vastausta ei anneta.

4. Sen estämättä, mitä 3 kohdassa säädetään, vastaanottavan jäsenvaltion toimivaltaiset viranomaiset voivat asettaa toimia, tehtäviä ja vastuualueita koskevia lisärajoituksia rannikkoliikenteen osalta direktiivin 2001/25/EY 7 artiklan mukaisesti tai edellyttää direktiivin 2001/25/EY liitteessä I olevan säännön VII/1 mukaisesti myönnettyjä vaihtoehtoisia pätevyyskirjoja.

5. Vastaanottavan jäsenvaltion on varmistettava, että merenkulkijoilla, jotka esittävät pätevyyskirjan tunnustettavaksi johtotason tehtäviä varten, on riittävät tiedot siitä osasta kyseisen jäsenvaltion merenkulkulainsäädäntöä, jolla on merkitystä tehtävissä, joiden hoitamiseen heille annetaan lupa.

4 artikla

Direktiivin 2001/25/EY muuttaminen

Muutetaan direktiivi 2001/25/EY seuraavasti:

1) Korvataan 4 artikla seuraavasti:

"4 artikla

Pätevyyskirja

Pätevyyskirja on siitä käytetystä nimestä riippumatta voimassa oleva asiakirja, jonka on antanut jäsenvaltion toimivaltainen viranomainen tai joka on annettu jäsenvaltion toimivaltaisen viranomaisen valtuutuksella 5 artiklan ja liitteessä I vahvistettujen vaatimusten mukaisesti."

2) Lisätään 7 a artikla seuraavasti:

"7 a artikla

Petosten ja muun laittoman toiminnan torjunta

1. Jäsenvaltioiden on toteutettava ja saatettava voimaan asianmukaiset toimenpiteet ehkäistäkseen pätevyyskirjojen myöntämiseen tai toimivaltaisten viranomaistensa myöntämiin ja kelpoisuustodistuksella varustamiin pätevyyskirjoihin liittyvät petokset ja muun laittoman toiminnan, ja niiden on säädettävä seuraamuksista, jotka ovat tehokkaita, oikeasuhteisia ja varoittavia.

2. Jäsenvaltioiden on nimettävä kansalliset toimivaltaiset viranomaiset, joiden tehtävänä on havaita ja torjua petolliset menettelyt ja vaihtaa muiden valtioiden toimivaltaisten viranomaisten kanssa tietoja merenkulkijoiden pätevyyskirjoista.

Jäsenvaltioiden on viipymättä ilmoitettava tästä muille jäsenvaltioille ja komissiolle.

Jäsenvaltioiden on viipymättä ilmoitettava tästä myös niille kolmansille maille, joiden kanssa ne ovat tehneet sopimuksen STCW-yleissopimuksen säännön I/10 1.2 kohdan mukaisesti.

3. Toisen jäsenvaltion toimivaltaisten viranomaisten on vastaanottavan jäsenvaltion pyynnöstä annettava kirjallinen vahvistus tai kieltävä lausunto merenkulkijoiden pätevyyskirjojen, vastaavien kelpoisuustodistusten tai muiden kyseisessä jäsenvaltiossa myönnettyjen koulutusta koskevien asiakirjatodisteiden aitoudesta.""

3) Kumotaan 18 artiklan 1 ja 2 kohta ... päivästä ...kuuta ... [9].

4) Lisätään 21 a artikla seuraavasti:

"21 a artikla

Vaatimusten noudattamisen säännöllinen valvonta

Rajoittamatta perustamissopimuksen 226 artiklan mukaista komission toimivaltaa komissio tarkastaa viraston avustamana säännöllisesti ja vähintään joka viides vuosi, että jäsenvaltiot noudattavat tässä direktiivissä säädettyjä vähimmäisvaatimuksia."

5) Lisätään 21 b artikla seuraavasti:

"21 b artikla

Arviointikertomus

Komissio antaa viimeistään ... [10] Euroopan parlamentille ja neuvostolle 21 a artiklan nojalla saatujen tietojen perusteella laaditun arviointikertomuksen. Komissio selvittää tässä kertomuksessa, miten jäsenvaltiot ovat noudattaneet direktiiviä, ja ehdottaa tarvittaessa lisätoimia."

6) Lisätään liitteessä I olevaan I lukuun 1 a kohta seuraavasti:

"1 a. Jäsenvaltioiden on varmistettava, että merenkulkijoilla on sellainen STCW-koodin A-II/1, A-III/1, A-IV/2 ja A-II/4 osaston mukainen asianmukainen kielitaito, joka on tarpeen heidän tehtäviensä suorittamiseksi vastaanottavan jäsenvaltion lipun alla purjehtivalla aluksella."

5 artikla

Saattaminen osaksi kansallista lainsäädäntöä

1. Jäsenvaltioiden on saatettava tämän direktiivin noudattamisen edellyttämät lait, asetukset ja hallinnolliset määräykset voimaan viimeistään ... päivänä ...kuuta ... [11]. Niiden on toimitettava nämä säännökset kirjallisina komissiolle viipymättä.

Näissä jäsenvaltioiden antamissa säädöksissä on viitattava tähän direktiiviin tai niihin on liitettävä tällainen viittaus, kun ne virallisesti julkaistaan. Jäsenvaltioiden on säädettävä siitä, miten viittaukset tehdään.

2. Jäsenvaltioiden on toimitettava tässä direktiivissä tarkoitetuista kysymyksistä antamansa keskeiset kansalliset säännökset kirjallisina komissiolle.

6 artikla

Voimaantulo

Tämä direktiivi tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

7 artikla

Osoitus

Tämä direktiivi on osoitettu kaikille jäsenvaltioille.

Tehty ...ssa/ssä ... päivänä ...kuuta ...

Euroopan parlamentin puolesta

Puhemies

Neuvoston puolesta

Puheenjohtaja

[1] EUVL C [...], [...], s. [...].

[2] EUVL C [...], [...], s. [...].

[3] Euroopan parlamentin kanta 23. helmikuuta 2005.

[4] EYVL L 136, 18.5.2001, s. 17, direktiivi sellaisena kuin se on viimeksi muutettuna direktiivillä 2003/103/EY (EUVL L 326, 13.12.2003, s. 28).

[5] Neuvoston direktiivi 89/48/ETY, annettu 21 päivänä joulukuuta 1988, vähintään kolmivuotisesta ammatillisesta korkeammasta koulutuksesta annettujen tutkintotodistusten tunnustamista koskevasta yleisestä järjestelmästä (EYVL L 19, 24.1.1989, s. 16), direktiivi sellaisena kuin se on muutettuna Euroopan parlamentin ja neuvoston direktiivillä 2001/19/EY (EYVL L 206, 31.7.2001, s. 1).

[6] Neuvoston direktiivi 92/51/ETY, annettu 18 päivänä kesäkuuta 1992, direktiiviä 89/48/ETY täydentävästä ammatillisen koulutuksen tunnustamista koskevasta toisesta yleisestä järjestelmästä (EYVL L 209, 24.7.1992, s. 25), direktiivi sellaisena kuin se on viimeksi muutettuna komission päätöksellä 2004/108/EY (EUVL L 32, 5.2.2004, s. 15).

[7] Euroopan parlamentin ja neuvoston asetus (EY) N:o 1406/2002, annettu 27 päivänä kesäkuuta 2002, Euroopan meriturvallisuusviraston perustamisesta (EYVL L 208, 5.8.2002, s. 1), asetus sellaisena kuin se on viimeksi muutettuna asetuksella (EY) N:o 724/2004 (EUVL L 129, 29.4.2004, s. 1).

[8] EUVL C 321, 31.12.2003, s. 1.

[9] 24 kuukautta tämän direktiivin voimaantulosta.

[10] 5 vuotta tämän direktiivin voimaantulosta.

[11] 24 kuukautta tämän direktiivin voimaantulosta.

--------------------------------------------------